
RANCiscALiuii Minorum Familiae regundae annum duodecimum 
vacans, et operam meam, quantulacumque est, in Episcoporum 
doctrina coram Summo Pontifice probanda, neque non in variis Con- 
siliis S. E. R. Cardinalium navans, cum impositi oneris magni- 
tudine defatigatus suavitate pacis in mea solitudine tandem ali- 
quando gaudere cuperem ; eece mihi es inopinato longe masima procuratio 
data est, ut Sacris vestris praeessom Episcopus, Fen. Fratres Filiique in Chri- 
st o carissimi. Iltc equidem licet animo exultare deberem , egregia erga me tum 
Serenissimi Ferdinandi II utriusque Siciliae Regis, tum Gregorii XVI Pontifi- 
cis Maximi (quos diu Omnipotens Deus sospites conservet!), benevolentia; non 
possum tamen quin totus commovear , planeque reformidem. Nec sane immerito 
speculatorem domus Dei populique curatorem constitutum mc virum tenuem et 
jamdiu in claustrorum quiete commorantem vidi et expavi. Is enim Episcopus 
esse debet , qui exhortetur in exhortando , qui tribuat in simplicitate , qui praesit 
in solicitudine , qui misereatur in hilaritate , qui forma factus gregis ex animo in 

omnibus seipsum praebeut exemplum bonorum operum , qui denique bonus pastor 
vitam ponat pro ovibus suis, omni ab illis luporum impetu propulsato. Eccquomodo 
porro non timeam , haec omnia Pastoribus praecepta recogitans ; cl item iis du- 
rum adeo indictum judicium, ut sanguis ovium, quae forte perierint, olim sit 
de manu eorum requirendus? Eccquomodo non exhorream Gregorium Magnum, 
Ambrosium, ceterosque sanctissimos Ecclesiae Patres audiens, tantos viros do- 
ctrina sanctitate vocatione, Pastoralis curae pondera delitescendo fugere voluisse? 
Accedit alia perturbationis ratio ex amplissimis Decessoribus meis nata atque 
profecta; qui sane ea virtute, ea doctrina, iis meritis excolluere, ut non me 
modo infirmum et humilem, sed summum quemque virum deterrere deberent. 
Instar omnium commemorabo ex veteribus Sabinum , Alexandrum , Modestinum 
pro mira sanctitate dignos habitos, qui in Beatorum Coelitum album referren- 
tur: ex recenlioribus vero cl. mem. Josephura Palma Carmclitici Ordinis decus, 
mihi amicitia, vobis comitatis pergrato experimento carissimum , quem uti vestra 
cum salute oblatum vobis apprime gratulabamini, ita paullo ante vestris como- 
dis ereptum acerbissime deflevistis. Qui sane viri ita se mihi objiciunt, ut eorum 
amplitudine mea tenuitas obrui videatur. Tum denique, ut omnia fatear, vereor 
etiam objectam animo Abellini dignitatem , quae civitas plane celebris et illu- 
stris, cum affluat hominibus genere virtute doctrina praestantibus , ab alio pror- 
sus quam a me gubernanda videretur. 

Sed enim quae mihi timorem facere sentio, eadem, si probe expendan- 
tur, faciunt et animum. Ac primum, cum in iis, quae Ecclesiae sunt, per 
Summum Pontificem Deus ipse loquatur, eam ingredi spem possum, ut Deu» 
honoris auctor fiat etiam administrationis adjutor ; et ne sub magnitudine oneris 
deficiat infirmus, Ille det gratiam qui contulit dignitatem. Quare licet nos, ut 
Magni Leonis verbis utar , ad explendam nostri officii servitutem et infirmi inve- 
niamur et segnes, dum siquid strenue agere cupimus, ipsius nostrae conditionis fragi- 
litate tardamur ; habentes tamen propitiationem Omnipotentis Sacerdotis ad omnia 
obeunda roborabimur. Deinde illustris, quam dixi, Praedecessorum series, ea etiam 
in bonum aliquod concedit meum. Quippe excultum horum sapientia populum in- 
veniam, etitem mihi vestigia impressa, quae in pastorali munere pedo inoffenso sequi 
possim. At denique illa ipsa, quae memoravi, ornamenta vestra, Abellinenses , ut 
magna spondent do vobis, ita me jucundissime solantur. Quid enim boni non expe- 
ctandum ab iis, qui instituti rebus optimis ad omnem laudem sua sponte inardescunt? 

Hisce ergo cogitationibus erectus, consilia per longum tempus ab mei 
Ordinis Seraphici gubernatione, experientia duce, collecta ad amplius ministe- 
rium convertens , meum ineo Episcopatus officium : vobis attondens. Filioli mei, 
quos .... nunc parturio donec formetur Christus in vobis , quosque Dominus Je- 
sus Christus acquisivit sanguine suo: et cum nondum liceat coram (quamquam 

animo et charitate jam versor inter vos) alloquor per epistolam nunciam il- 
lius quae me allicit voluntatis. Ac primum Pastorum Principis exempla secu- 
tus vobis universis pacem dico plurimam, pacem precor, eam scilicet, quae 
a Domino provenit, quam ipsa aeternitas tuetur, quamque mundus dare ne- 
quit, sed abundantia gratiae Domini nostri Jesu Christi in cordibus augetur. 
Tum animum aperiam meum , ut quid ego et expectem a vobis , et sim praesti- 
turus pro vobis , jam nunc intelligcre possitis. 

Quod ad vos pertinet , equidem persuasum , ut dixi , habeo , memores ut 
estis fidei sanctissimae quam a patribus hacrcditariam divino munere accepistis , 
eam vobis honori maximo ducere , et porro ad ejus normam vestra omnia componere. 
Sed enim, filioli , supercertate (verbis B. Judae hortabor) semel traditae sanctis 
fidei. Subintroierunt enim quidam homines impii , Dei gratiam transferentes in 
luxuriam , solum dominatorem et dominum negantes , qui quidem quaecumque 
ignorant, blasphemant; quaecumque autem naturaliter tamquam muta animalia 
norunt , in his corrumpuntur: murmuratores, qwndosi, mirantes personas quaestus 
causa. Vos autem, carissimi, superaedificate vosmetipsos super ftmdamenlum 
sanctissimae vestrae fidei. Audistis periculi rationem: audistis pariter, quo illud 
modo declinare possitis, fidem altius menti defigendo, quod rerum divinarum 
meditatione facile assequemini. Fides enim principium et regula bonorum operum 
est. Paranda igitur sedulo tum rerum fidei omnium , tum Dei potissimum ger- 
mana cognitio ; nec ea umbratilis , ut multis est , quaeque in nullos usus vertat , 
sed contra vitae formandae inslituendacque salutaris. Quare, ut paucis cuncta 
complectar, tenete traditiones patrum vestrorum: animum sincera eruditione 
imbuite , inanibus scientiae quae indat verbis posthabitis : tum catechesibus , 
concionibus , precibus , rerum sacrarum lectioni et meditationi operam sedulam 
continenlemque adhibete. Inde in vos illud conduct , quo in fide firmati coeli 
semitam perpetuo teneatis; et pax Christi quae exsuperat omnem sensum custo- 
diet corda vestra et intelligentias vestras in Christo Jesu. 

Quod vero ad me; primum doleo, vchcmcnlcrque angor, quod, quae 
vestra causa vollem , pro mea tenuitate perficere non valeam. Sed tamen , 
auctore Deo , Deipara vero Sanclisque coelitibus Patronis , si quo modo vestris 
comodis servire possum, tota animi contentione experiar. Ego congregabo gre- 
gem meum. Et convertam eos ad rura sua : et crescent et mrdtiplicabunlur. Et su- 
scitabo super cos pastores, et pascent eos. . . . /n pascuis uberrimis pascam eos. 
Quod perierat requiram : et quod abjectum erat reducam : et quod confractum fue- 
rat alligabo, et quod pingue et forte custodiam, et pascam illos in judicio. Agens 
enim partes Illius, cui salus omnium curao maximao est, operam meam, quae- 
cumque tandem ea sit, totam aeternae saluti vestrae devotam fore polliceor, et 
nihil quaeram nihil curabo magis, nisi ut quiqui dati sunt mihi vitam habeant 

et abunclanlius habeant : neque in rae Cleroque meo aliquid vos desideraro pa- 
tiar, quod animarum vestrarum saluti faciat. Quem in finem, qui Francisca- 
lium Familiam gubernans pro virili enixus sum, ut Rem Literariam universam 
verbis ot scriptis excitarem, itemque aucto doctorum numero et libris ad rem 
editis amplificarem; in hac nova procuratione haec eadem enitar vigilantius; ut 
Ecclesiae administri ii sint, qui populos scientiam docere possint. Nam animo 
defixum est illud: diligite lumen sapientiae omnes qui praeestis populis: otenim 
sapientia mores excoluntur, vitia corriguntur, familiarum bona augentur; pu- 
blica firmatur felicitas, et Principum securitas et populorum commoditas. In- 
super partes clementiae et lenitatis agam vobiscum libentissime. Et dicam ex 
animo: quis infirmatur et ego non infirmor? miserrimi omnes filii Adao sumus: 
commune figmentum agnoscamus , invicem supportantes in infirmitatibus nostris, 
et sic implebimus legem Dei, cujus misericordiarum infinitus est numerus: 
quique posuit in nobis verbum reconciliationis. At vero severitatis persona, quam 
aegerrime sustinerem , ut numquam invito imponatur , vestra vos vita perficietis. 

Htc scribendi finem fecissem nisi me meus amor singulis Ordinibus ali- 
qua dicere impelleret. Verum non ut confundam eos, lutee scribo, sed ut filios 
meos charissimos moneo. 

Atque in primis ad vos festinat oratio mea , Cathedralis Ecclesiae Digni- 
tates et Canonici, Senatus meus, et adjutores mei : qui praecipuo apud me in 
honore estis, semperque eritis. Vos claros Israel Seniores agitis, qui Moysen 
in gravissima procuratione et sapientia et opera juvarent; quippe Episcopo ot 
agendi viam patefacere consilio , et subsidia ad agendum conferre alacritate ve- 
stra debetis. Haec ampla et gravis vestri officii ratio est, cui si numquam 
antea defuistis, nec umquam in posterum confido defuturos. Sed in omnibus 
exhibeamus nosmelipsos sicut Dei ministros , non praelationibus elati , sed mini- 
sterio soliciti in aedificationem corporis Christi, et ejusmodi, qui humilitate 
ct charitate, in Ecclesia Dei fulgeamus. Nam pro Christo legatione fungen- 
tes, imaginem mansuetudinis Christi exhibeamus oportet. Haec porro spes con- 
ceptum , quem dixi , de meo munere timorem haud mediocriter levat. Cele- 
rum in amplissimo ministerio laudum Dei canendarum , quod vobis cum An- 
gelis commune est , versamini in dies accuratius. Psallite voce , psallite spiritu ; 
et , quod primum cl maximum est , factis vestris expressa luceant quae verbis 
celebratis. Luceat lux vestra coram hominibus ut videant opera vestra bona, et 
glorificent Patrem vestrum qui in coelis est. Ita profecto, multis ad justitiam 
exemplo vestro eruditis, fulgebitis sicut stellae in perpetuas aeternitates. 

Haec item pro debita proportione dicta sint vobis, Collegiales Canonici, 
qui magnam cum illis officii conjunctionem habetis, dignitate non ministerio 
inferiores. Vestri, quaeso, nominis memores, e sanctissimis Ecclesiae Canoni- 

bus vitam instituite, unde et hominibus, et, quod pluris refert, Deo ipsi pro- 
bari possitis. Cui Domino inserviatis attendite, quem populum custodiendum 
omnibusque virtutibus excolendum habeatis videte: si autem verbi Dei prae- 
dicatione, sacris precibus, exemplo, Ecclesiam Dei augeatis foveatis exorne- 
tis; magna mercos in coelo et in terris promissa est vobis, Christo Domino 
dicente: si quis mihi ministraverit , honorificabit exim Pater meus. 

Quibus nunc verbis alloquar vos, animarum curatores , qui pondus dici 
et aestus portantes solicitudini laborique meo comunicare debetis ? Exploratum 
mihi jam quidem est , partes vestras vos tueri diligenter , et omni studio ani- 
marum saluti desudare. Sed enim sinite me pro rei gravitate stimulos addere 
alacritati vestrae. Quanta nunc vi, quanta malitiae ac impietatis audacia, quan- 
tis item insidiis Christiana plebs impetatur , nemo est qui non videat planeque 
sentiat: quantum inde capiant in domibus, in plateis, chu! in ipsis Dei Ecclesiis 
fideles plurimi detrimentum, diuturna rerum temporumque experientia docet. 
Atque adeo quid vos facere quid moliri conveniat, probe intelligitis. Exci- 
tanda scilicet et roboranda magis atque magis, ut hujus epistolae initio dice- 
bam, in hominum animis Odes. Id autem facillime consequeraini, modo creditum 
curae vestrae populum verbi Dei praedicatione excolatis , arguentes , obsecrantes , 
opportune, importune, increpantes in omni patientia et doctrina, et animi forti- 
tudine. Tum teneris praesertim puerorum mentibus germanam Dei , germanam 
Religionis , germanam omnium tum civilium cum Christianorum officiorum, quae 
indo consequuntur , cognitionem ingeratis , quae certe in reliquam vitam magnos 
erit datura fructus. Eja ergo , Dilectissimi , viriliter agite , bonum semen in vinea 
Domini seminate, et uberrimos sanctitatis fructus absque dubio colligetis. Ita 
labores et curae plurimae, quae vestri officii sunt, amplissima quiete olim et 
veris gaudiis rependentur. Etenim Paterfamilias vos olim singulos amantissime 
compellans: Euge, inquiet, euge serve bone et f iilelit , intra in gaudium Domi- 
ni tui. 

Neque vobis licet esse otiosis, Ve». Sacerdotes, nisi ministerio, quod ge- 
ritis, deesse velitis. Primum omnium eniti vos convenit in eam sanctimoniam, 
qua reliquos Christianos longo post vos intervallo relinquatis , quaque cogitatione 
puri et actione praecipui ex Magni Gregorii praecepto inveniamini. Sacerdotes 
c veteri lege, quod incensum et panes offerrent Deo, sancti esse jubebantur: 
sancti erunt Deo suo. et non polluent nomen ejus: incensum enim Domini, et 
panes Dei sui offerunt . et ideo sancti erunt. Quanto ergo vos magis , qui Dei 
Filium tractare manibus et Patri offerre unico in terris exemplo debetis? Vi- 
dete quod qui dilexil nos, .... et lavit nos a peccatis nostris in sanguine suo, 
fecit nos regnum, et sacerdotes Deo et Patri suo.... Et regnabimus super terram ! 
Sancti ergo sitis, quia Deus qui vos elegit sanctus est. Tum insuper pro homi- 

nibus constituitur (Sacerdos) in his, quae sunt ad Deum ut offerat dona , et sa- 
crificia pro peccatis. Ergo pro hominibus vires omnes intendere vos oportet , nt 
in tradito officio Sacerdotes fideles inveniamini. A vobis mediatio pacis absol- 
venda sacris rite sancleque peractis: a vobis concilianda fidelibus Uei ac Dei- 
parae misericordia precibus continenter digneque fusis: a vobis etiam imbuendus 
christiana sapientia populus catechesibus et concionibus scite habitis; omnes 
denique a vobis vitae exemplo ad virtutem excitandi. Ita Domini vinea , ad 
quam operarii missi estis, exculta probe ac recte, fructus vobis aeternae fe- 
licitatis feret. 

Quo autem operarios hujusmodi perennes habeat , ad vos per me convertit 
orationem Ecclesia, Seminarii Alumni, Clericique universi, ut prima hac aetate, 
qua teneri adhuc inflecti facile quocumque potestis, ad virtutem et doctrinam 
adplicetis animum. Hoc enim duplici clypco muniti praeliari praelia Domini 
fructuose poteritis; sed hisce contra deficientibus, inepti rei nec aliis proderi- 
tis, nec vobis consuletis. Florete quasi lilium, et date odorem, et crescite 
in gemmas et frondete in gratiam, adolescentes inclyti, electi ex millibus de 
filiis Israel. Filioli mei quos admodum diligo, vocati, ut estis, in sortem Domini, 
Dominum semper in oculis, in mente, in ore habeatis, nec umquam seu carnis 
illecebris, seu hominum malorum exemplis, seu denique diaboli artibus ab Eo 
vos divelli patiamini. Quam ob rem juverit plurimum tenere eam, quae vos 
regit, disciplinam; nec latum unguem inde discedere, nam qui disciplinam ab- 
jicit , infelix est; sed ista duce, periculis remotis, vos virtutis culmen assequa- 
mini. Quod reliquum est , scientiae parandae intendite omnes quas potestis 
vires. Scientiam repulisti a te? (ait Deus per prophetam) et ego repellam te ne 
Sacerdotio fungaris mihi. Videte , filioli , spes mea , atque consolatio mea dul- 
cissima, videte, decus et ornamentum sponsae meae Ecclesiae, videte, oculorum 
meorum pupilla pretiosissima, quanti habenda doctrina sit, qua sine Deus vos 
ab se repudiaret ? Ego igitur quamquam compertum habeam studiis vos impense 
vacare, nullo tamen tempore desinam currentes, ut ajunt, incitaro, et majora 
ad discendum subsidia conferre, uti alias a me factum commemoravi. Ilaec de 
me spondeo vobis: vos autem hisce curis non defuturos, concepta de vobis 
opinio suadet. 

Magnas quoque spes facitis mihi , Ven. Coenobitae , qui subsidia praeclara 
Episcopis omni tempore dedistis. 0! vos, electa gregis mei pars, quos in sinu 
meo porto charitale magna, quique in ubertate domus Dei manetis, inde ala- 
cres exite operarii in vineam Domini , verbo et exemplo ex majorum institutis 
auxilio mihi in opus ministerii futuri. Superiora vestra in Rem Sacram et Pu- 
blicam merita ea esse constat, quae plurima et maxima debeant existimari; 
et adeo apertissimae calumniae, qui iis detrahant, revinciuntur. Sed enim 

haec eadem communi cum salute in praesens etiam et in posterum propa- 
getis ; ut qui ex adverso sunt vereantur nil habentes malum dicere de vobis, 
et sive in precibus pro populo fundendis in solitudine domus Dei, sive in 
operibus publicae utilitatis peragendis , nullo unquam tempore a Patribus vestris 
degeneres inveniamini , sed imo meliora in dies charismata aemulantes. 

Pergrandi nunc exultatione vos alloquor, Virgines Sacrae, odor suavissi- 
mus Ecclesiae Dei, et ornamentum et decus, quarum in precibus magnum 
mihi adjumentum collocavi. Vos, domo, parentibus, conjunctisque relictis, eo 
consilio in claustra confugistis, ut solutae omni cura Deo totae vacare posse- 
tis. Optimam sane partem elegistis, quae non auferetur a vobis, modo gratiam 
quae data est, nullo tempore negligatis. Virginitatem, qua Dei Angelos prope 
exaequatis, accurate defendite: paupertatem, qua rerum humanarum impedi- 
mentis vacatis , religiose tueamini : obcdienliam , quae via in Coelum est , arctis- 
sime tenete. Ceterum, o Virgines Sanctae, quas Dominus duxit in solitudinem, 
ut loquatur ad cor, cum sponsus et rex vester, qui pascitur inter lilia, 
concupiverit decorem vestrum, estote quasi columbae, quas in scissuris petra- 
rum delitescentes quaerit sponsus et invenit: pennas columbae habetote, columbae 
deargentatae: ad coelum vota, ad coelum suspiria; quia gloria carnis tamquam 
flos agri ; omnis gloria vestra in Deo ab intus. Ita , sponso adveniente , paratae 
ad coelestes nuptias intrabitis. Quod restat, pastorem et patrem vestrum omni 
vi precum Christo Jesu Domino nostro commendate. 

Nec vos praeteream , Puerorum PueUarumque Praeceptores quorum in ma- 
nibus benemerendi de omnibus facultas est posita ; siquidom optimos et Rcipu- 
blicae cives, et familiis liberos, et Ecclesiae ministros parare pia solertique 
institutione potestis. Id autem revera praestabitis, quando vestrae disciplinae 
traditos adolescentes nedum ad bonas artes, verum etiam ad religionem infor- 
mandos curaveritis; et vita vestra iisdem tanquam absolutum exemplar proponi 
queat. Ministerium vestrum considerate : magnum , grandi vigilantia , sapientiae 
depositum servate in aedificationem, non in scandalum. Sed attendite. Ecce 
limor Domini ipsa est sapientia: et recedere a malo, intelligenlia. Cor sapientis 
intelligitur in sapientia , et auris bona audiet cum omni concupiscentia sapientiam. 
Sapiens cor abstinebit se a peccatis, et in operibus justitiae successus habebit. 
Quae enim desursum est sapientia, primum quidem pudica est, deinde pacifica , 
ntodesta.... plena misericordia, ct fructibus bonis. En, solertissimi praeceptores, 
formam sapientiae, cujus vos doctores esse debetis cum vestra omniumquo salute. 

Sed jam vestrum ordinem compello , Proceres , et Optimates , ut pro meo 
munere pauca admoneam, quibus amplitudinem vestram melius tueri valeatis. 
Vobis utpote senioribus populi, ourae sit traditiones et instituta majorum 
custodire , viduis atque pupillis tutelam facere , infirmos et debiles susti- 

nere , populique universi decorem servare. Magistratus , diligite justitiam ; 
quippe et vos die novissimo judicaturus est Christus. Item sapientiam diligite*: 
erudimini qui judicatis terram. Si vere utique justitiam loquimini , recte judice- 
tis inter justum et iniquum. Judicate egeno et pupilio : humilem et pauperem ju- 
stificate. Eripite pauperem: et egenum de manu peccatoris liberale. Quod justum 
est judicate: sive civis sit ille , sive peregrinus. Nulla erit distantia personarum , 
ita parvum audietis ut magnum: nec accipietis cujusquam personam , quia Dei ju- 
dicium est. Bonus judex, inquit Divus Ambrosius, nihil ex arbitrio suo facit, et 
domesticae proposito voluntatis ; sed juxta leges et jura pronuntiat , scitis juris 
obtemperat, non indulget propriae voluntati; nihil paratum et meditatum domo 
referi : sed sicut audit ita judicat ; et sicut se habet negotii natura , decernit. Ob- 
sequitur legibus, non adversatur : examinat causae merita , non mutat. Vos autem. 
Viri Patricii, virtutem sectaminor, in qua tandem vera magnitudo continetur: nec 
vos alia de causa elatos ceteris arbitremini , nisi ut iis exemplo vitae praelucea- 
tis. Vos denique , Divites , misericordiam facite : Nolite thesaurizare vobis thesau- 
ros »n terra: ubi aerugo et tinea demolitur: et ubi fures effodiunt et furantur. Ve- 
rum pauperi porrigite manum, ut perficiatur pi-opUiatio et benedictio vestra. Ita 
vobis amicos parabitis , qui corpore solutos in aeterna tabernacula recipiant. 

Ceterum, quotquot estis, filii mei, quos gaudio et coronae mihi fore 
confido, vos etiam alloquar iterum, uti singulis monita salutis impertiar. Seni- 
bus, ut loquantur quae decent sanam doctrinam.... ut sobrii sint, pudici, pru- 
dentes, sani in fide, in dilectione, in patientia, nam corona senum mulla peritia , 
et gloria illorum timor Dei: Adolescentibus, ut casti, pudici, subditi senioribus 
sint , atque in medio magnatorum non praesumant: Mulieribus , ut in habitu san- 
cto incedant, non criminatrices, non elatae: Parentibus, ut filios ad virtutem 
informent; et contra Filiis ut se parentibus regendos relinquant. Judicium pa- 
tris audite filii , et sic facite , ut salvi silis: Viris ut uxores suas diligant •, Uxoribus 
ut viris pareant: Dominis, ut curam servorum habeant in Christo; Servis, ut 
dominos colant famulenturque ex animo : Omnibus denique , ut fidem teneant , 
eamque operibus complere studeant. Vos autem , fratres, non estis in tenebris... 
omnes enim vos filii lucis estis , et filii diei : igitur non dormiamus sicut et ceteri , 
sed vigilemus et sobrii simus. Tum integritate morum et suavitate pacem cum 
Deo nostro perpetuo servantes , fideles obedientesque ex animo potesta- 
tibus , quibus subjicimur, quaeque a Deo sunt , continenter inveniamur. 
Ad tramitem ( verbis utar Attonis ) verae pacis , idest Domini nostri Jesu 
Christi , Sanctorumque Patrum exempla vel documenta , sincera mente conveniamus 
fidelitatem regiam , ut ipsos docere cognoscimus , firmiter letieamus ; nosquc in Dei 
omnipotentis servitio , nostrique Senioris obsequio , ac fidelium confratrum suffragio 
paratissimos instituamus, et quoscumque possumus ad haec omnimodis invitemus. 

